Universis presentes litteras inspecturis, Hugo miseratione divina episcopus Eduensis, Clarambaudus decanus et capitulum Eduense salutem in Domino. Noveritis quod nos predictus episcopus affectantes missis et orationibus, elemosinis et aliis bonis operibus propria delere delicta et gloriam consequi sempiternam, damus et concedimus decano et capitulo supradictis triginta libras Vien. annui et perpetui redditus pro anniversario nostro post decessum nostrum faciendo singulis annis perpetuo in ecclesia Eduensi: quod anniversarium qualibet die jovis jejuniorum Quatuor Temporum facere et celebrare tenentur. Et quandiu vitam ducerimus in humanis, anno quolibet missam de sancto Spiritu, scilicet quatuor diebus jovis jejuniorum Quatuor Temporum predictorum, pro nobis celebrabunt. Die qua celebrabitur missa de sancto Spiritu supradicta vel qua fiet anniversarium nostrum, omnes presbiteri non canonici Eduenses qui presentes erunt in nostra Eduensi ecclesia celebrare tenentur, ita quod die qua celebrabitur missa de sancto Spiritu predicta, quilibet ipsorum presbiterorum unam missam de sancto Spiritu et die qua fiet anniversarium unam missam de mortuis celebrabit; quilibet diaconus et subdiaconus dicet et leget unum psalterium, et quilibet clericus constitutus in minoribus ordinibus, septem psalmos. De dictis autem triginta libris Vien., volumus et ordinamus quod decanus et capitulum predicti, die qua missam de sancto Spiritu vel nostrum anniversarium celebrabunt, habeant centum sol. Vien. et illos inter se ad invicem dividant et distribuant, ita quod clerici in sacris ordinibus seu minoribus constituti qui non sunt canonici Eduenses nichil habeant de dictis centum sol., etiam si in anniversariis aliorum cum ipsis canonicis certam habere consueverint portionem. Clerici omnes ipsius ecclesie, sive sint in sacris seu in minoribus ordinibus constituti, quinquaginta sol. habeant Vien. et inter ipsos ad invicem dividantur et distribuantur eisdem. Verum cum nos episcopus memoratus preposituram ville nostre de Sedeloco emerimus et acquisierimus et specialiter ad hoc quod viginti libras de dictis triginta libris assedere possemus in eadem, nos supra ipsam preposituram videlicet super emendas, messeriam, pratum, domum et omnes alias res ipsius prepositure emptas a nobis et acquisitas, viginti libras Vien. annui et perpetui redditus de dictis triginta libris assedimus et situamus, ipsamque preposituram et omnes res ipsius de dictis viginti libris perpetuo oneramus; alias autem decem libras Vien. reddituales dicti decanus et capitulum pro nobis tenentur solvere et reddere singulis annis in perpetuum ratione domus sue de Canabis, Cabilonensis diocesis, quam fieri et edifficari fecimus dum eramus in minori officio constituti, quas decem libras in terra ipsorum de Canabis pro nostro anniversario et missis predictis assederunt. Ad majorem autem securitatem solutionis dictarum viginti librarum, volumus quod apud Sedelocum ponatur prepositus et instituatur a nobis et a successoribus nostris et a tenentibus sedem Eduensem, qui prepositus jurabit super sancta Dei Evangelia, antequam se intermittat de dicta prepositura, quod ipse solvet et reddet ipsis decano et capitulo aut mandato ipsorum annuatim qualibet die mercurii jejuniorum Quatuor Temporum centum sol. Vien.; et si ipse in solutione hujusmodi defecerit, nos aut successores nostri, seu sedem Eduensem tenentes, vel dictus prepositus, seu aliquis nomine nostro, aliquid de emendis et rebus dicte prepositure a nobis empte non poterimus recipere vel habere, et dicti decanus et capitulum aut mandatum eorum emendas, fructus, redditus cum domo, prato et messeria dicte prepositure recipient et habebunt, donec sibi de dictis centum sol. fuerit integre satisfactum. Et si aliquis in hoc dicto decano et capitulo seu mandato suo impedimentum apponeret, supplicamus illustrissimo Francorum regi et gentibus suis ut illud impedimentum facient amovere. Pecuniam autem pro omnibus oblationibus faciendis in celebratione missarum de sancto Spiritu et de mortuis predictarum, decanus et capitulum prefati tradent et solvent et perpetuo ministrabunt, pro qua pecunia tradenda et solvenda damus et concedimus eisdem decano et capitulo in perpetuum mansum quem emimus et acquisivimus in montana supra Eduam a Guillemo dicto la Gorge, qui mansus de Castellione vulgariter appellatur; nos et successores nostros episcopos Eduenses et sedem Eduensem tenentes, ipsa sede vacante, quo ad predicta et singula tenenda et inviolabiliter observanda perpetuo obligantes. Nos verum decanus et capitulum supradicti promittimus bona fide missam de sancto Spiritu quamdiu vixerit idem episcopus quater singulis annis, scilicet qualibet die jovis jejuniorum Quatuor Temporum, et post decessum ipsius episcopi annuatim anniversarium suum quater, videlicet qualibet die jovis jejuniorum Quatuor Temporum, in Eduensi ecclesia celebrare et dictas decem libras Vien. annui redditus et perpetui quas debemus pro missis et anniversariis predictis, ratione domus de Canabis, solvere et reddere integre annuatim ipsasque decem libras una cum viginti libris predictis singulis annis inter nos et dictos clericos dividere et distribuere et pecuniam pro dictis oblationibus solvere, tradere et administrare et omnia alia supradicta et singula prout superius sunt expressa facere et complere et inviolabiliter observare ac in nullo per nos vel per alium contraire in futurum, nos et successores nostros decanos et canonicos Eduenses super predictis specialiter obligando. In quorum testimonium, nos episcopus, decanus et capitulum predicti sigilla nostra hiis presentibus litteris duximus apponendum. Datum anno Domini millesimo ducentesimo octogesimo nono, mense Octobri.